AARHUS: Efter fire års forsøg med gode erfaringer er mobilt gadesalg, forstået som ladcykler, knallerter eller små biler og food trucks med kaffe, sandwich og andre varer, på vej til at blive et permanent tilbud i Aarhus.

De foreløbige meldinger fra politikerne tyder på, at byrådet vil gøre ordningen permanent.

Ifølge en ny evaluering af forsøget vurderer Center for Byens Anvendelse i Teknik og Miljø, at det mobile gadesalg i Aarhus er et positivt indslag i bylivet.

"Der opstår et spontant bymiljø omkring de sælgende, hvor kunder og sælgere sammen skaber liv og trivsel på gaden. En permanent ordning med mobilt gadesalg bidrager i høj grad til mere liveability i Aarhus - i form af liv og samvær," skriver Center for Byens Anvendelse til byrådet.

Man mener også, at ordningen vil give en driftig iværksætter mulighed for nemt og for relativt små omkostninger at etablere egen virksomhed og skabe sit eget job.